የተባበሩት ዓረብ ኤምሬትስ አልጋ ወራሽ በአዲስ አበባ
ዓርብ ሰኔ 8 ቀን 2010 ዓ.ም. አዲስ አበባ የገቡትን የተባበሩት ዓረብ ኤምሬትስ አልጋ ወራሽ ሼክ መሐመድ ቢን ዛይድ አልናህያን፣ ጠቅላይ ሚኒስትር ዓብይ አህመድ (ዶ/ር) ከቦሌ ዓለም አቀፍ ኤርፖርት ከተቀበሉ በኋላ ራሳቸው በሚያሽከረክሩት አውቶሞቢል አሳፍረው ወደ ጉብኝት መዳረሻቸው ወስደዋቸዋል፡፡ጠቅላይ ሚኒስትሩ ከአገሪቱ ባለሥልጣናት የፕሮቶኮል ሥነ ሥርዓት ባልተለመደ ሁኔታ አውቶሞቢሉን ከማሽከርከር በተጨማሪ፣ በብሔራዊ ቤተ መንግሥት በነበራቸው ቆይታ የኢትዮጵያ መገለጫ የሆነውን ባህላዊ የቡና አፈላል ከእንግዳው ጋር በመታደም እያወጉ ቡና ሲጠጡም ተስተውሏል።ጠቅላይ ሚኒስትሩና አልጋ ወራሹ ውይይታቸውንና ስምምነታቸውን ካጠናቀቁ በኋላ፣ ጠቅላይ ሚኒስትሩ ሠንጋ ፈረስና የኢትዮጵያውያን ጀግንነት መለያና መገለጫ የሆነውን ጋሻና ጦር በስጦታ ለአልጋ ወራሹ አበርክተውላቸዋል፡፡የቦሌ ለሚ የኢንፎርሜሽን ቴክኖሎጂ ፓርክ ግንባታ የሚገኝበትን ደረጃ በጋራ ከጎበኙ በኋላ፣ ሁለቱ መሪዎች በብሔራዊ ቤተ መንግሥት በተለያዩ ጉዳዮች ላይ ውይይት እንዳደረጉ፣ የመንግሥት ኮሙዩኒኬሽን ጉዳዮች ጽሕፈት ቤት ኃላፊ ሚኒስትር አቶ አህመድ ሺዴ ገልጸዋል።የሁለቱ አገሮች ንግድ፣ ኢንቨስትመንትና የሕዝብ ለሕዝብ ግንኙነቶች በሚጠናከሩበት እንዲሁም በአካባቢው የሰላምና የፀጥታ ጉዳዮች ላይ መወያየታቸውን አስረድተዋል፡፡ሁለቱ መሪዎች በተለያዩ ዘርፎች በጋራ ለመሥራት በአጠቃላይ ሦስት ቢሊዮን ዶላር መጠን ያላቸው የውጭ ምንዛሪ ድጋፍና የኢንቨስትመንት ስምምነቶች ተፈራርመዋል።በስምምነታቸው መሠረት ኢትዮጵያን ሰንጎ የያዛትን የውጭ ምንዛሪ እጥረት ማረጋጋት ያስችል ዘንድ፣ ከተባበሩት ዓረብ ኤምሬትስ አንድ ቢሊዮን ዶላር የውጭ ምንዛሪ የምታገኝበት የድጋፍ ስምምነት ይገኝበታል። ይህ ገንዘብ በቀጥታ ለኢትዮጵያ ብሔራዊ ባንክ ገቢ እንደሚደረግ ተገልጿል።በስምምነቱ መሠረት የሚገኘው ቀሪው ሁለት ቢሊዮን ዶላር ደግሞ የተባበሩት ዓረብ ኤምሬትስ ባለሀብቶች በቀጥታ ለኢንቨስትመንት የሚያፈሱት እንደሆነ ተመልክቷል።ይህ ሁለት ቢሊዮን ዶላርም በቀጥታ ኢንቨስትመንት አማካይነት ለኢንዱስትሪ ፓርኮች፣ ለማምረቻ ፋብሪካዎች፣ ለሆስፒታል፣ ለሆቴል እንዲሁም የገበያ ማዕከላትን ለመገንባት እንደሚውል ይፋ ተደርጓል፡፡አልጋ ወራሹ በአዲስ አበባ በነበራቸው ቆይታ ከፕሬዚዳንት ሙላቱ ተሾመ (ዶ/ር) ጋር የተወያዩ ሲሆን፣ በተጨማሪም ከአፍሪካ ኅብረት ኮሚሽን ሊቀመንበር ሙሳ ፋቂ ማህማት ጋርም እንደሚወያዩ ተገልጿል፡፡ጠቅላይ ሚኒስትር ዓብይ አህመድ (ዶ/ር) በቅርቡ በተባበሩት ዓረብ ኤምሬትስ ጉብኝት ማድረጋቸው የሚታወስ ሲሆን፣ አልጋ ወራሹን በኢትዮጵያ ጉብኝት እንዲያደርጉ ጋብዘዋቸው ነበር።አልጋ ወራሹ ጠቅላይ ሚኒስትር ዓብይ ወደ ሥልጣን ከመጡ ወዲህ ኢትዮጵያን የጎበኙ ሦስተኛው የአገር መሪ ናቸው፡፡ ከዚህ ቀደም የሩዋንዳ ፕሬዚዳንት ፖል ካጋሜና የደቡብ ሱዳን ፕሬዚዳንት ሳል ቫኪር በኢትዮጵያ ጉብኝት እንዳደረጉ ይታወሳል፡፡